text: মোহাম্মদ আলী বক্সিং স্টেডিয়াম ১৯৭৭ সালে নির্মিত, মুষ্টিযুদ্ধ বা বক্সিং খেলার জন্য বাংলাদেশের একমাত্র বিশেষায়িত স্টেডিয়াম। স্টেডিয়ামটি ঢাকার পল্টনে বঙ্গবন্ধু স্টেডিয়াম কমপ্লেক্সের ভিতরে পল্টন ময়দানের দক্ষিণ কোনে অবস্থিত। ১৯৭৮ সালে কিংবদন্তি মুষ্টিযোদ্ধা মুহাম্মদ আলী এই স্টেডিয়ামের উদ্বোধন করেন। তাঁর সম্মানে এই স্টেডিয়ামের নামকরণ করা হয়। এই স্টেডিয়ামে বাংলাদেশে অনুষ্ঠিত বিভিন্ন বয়স ভিত্তিক, জাতীয় ও আন্তর্জাতিক বক্সিং প্রতিযোগিতা সমূহ আয়োজিত হয়। স্টেডিয়ামটি জাতীয় ক্রীড়া পরিষদের অধিভূক্ত এবং বাংলাদেশ অপেশাদার বক্সিং ফেডারেশন-এর তত্তাবধায়নে রয়েছে।
  
  নির্মাণ ও সংস্কার ইতিহাস 
  ১৯৭৭ সালে জাতীয় ক্রীড়া পরিষদ বক্সিং প্রতিযোগিতা আয়োজনের জন্য পল্টন ময়দানের দক্ষিণ অংশে এই স্টেডিয়াম নির্মাণের জন্য ৪২ কাঠা জমি বরাদ্দ করে। এসময় একটি বক্সিং রিং স্থাপনসহ স্টেডিয়ামটি নির্মাণ করা হয়। ১৯৭৮ সালে কিংবদন্তি মুষ্টিযোদ্ধা মুহাম্মদ আলী বাংলাদেশ সফরে আসেন। ১৯ ফেব্রুয়ারি, ১৯৭৮ তারিখে তিনি এই স্টেডিয়ামের উদ্বোধন করেন। উদ্বোধন ছাড়াও তিনি এই স্টেডিয়ামের উন্নয়নের জন্য অর্থায়ন করেন। ২০১০ সালের দক্ষিণ এশীয় গেমস আয়োজন উপলক্ষে জাতীয় ক্রীড়া পরিষদ ৪ কোটি টাকা ব্যয়ে এই স্টেডিয়াম পূনঃনির্মাণ করে। সংস্কারকৃত স্টেডিয়ামটি ৩০ অক্টোবর, ২০১০ তারিখে উদ্বোধন করা হয়।
  
  কাঠামো ও ধারণ ক্ষমতা 
  স্টেডিয়ামটি ডিম্বাকৃতির। স্টেডিয়ামের কেন্দ্রে একটি বক্সিং রিং স্থাপিত রয়েছে। নির্মাণের সময় হতে এই স্টেডিয়ামটি ১০০০ দর্শকে ধারণ করার উপযোগী ছিল। ২০১০ সালে সংস্কারের পর আসন সংখ্যা কমিয়ে আনা হয়। বর্তমানে ৮০০ দর্শক বসে বক্সিং উপভোগ করতে পারেন। দর্শক আসন ছাড়াও স্টেডিয়ামের অভ্যন্তরে খেলোয়াড়দের জন্য একটি জিমনাসিয়াম এবং ৫০ আসন বিশিষ্ট সভাকক্ষ রয়েছে।
  
  তথ্যসুত্র 
  
  বিষয়শ্রেণী:বাংলাদেশের ক্রীড়া মাঠ
  বিষয়শ্রেণী:বাংলাদেশের স্টেডিয়াম
  বিষয়শ্রেণী:১৯৭৭-এ প্রতিষ্ঠিত
title: মোহাম্মদ আলী বক্সিং স্টেডিয়াম